sukhrobnurali/uzbek-legal-corpus huggingface dataset:
Togʻ-kon sanoati va geologiya sohasidagi ayrim geografik obyektlarning nomlarini davlat tili qoida va meʼyorlariga muvofiqlashtirish toʻgʻrisida
(resolution, 2024-11-15)

Oʻzbekiston Respublikasining “Davlat tili haqida”gi va “Geografik obyektlarning nomlari toʻgʻrisida”gi qonunlariga muvofiq hamda Geografik obyektlarni nomlash va qayta nomlash masalalari boʻyicha respublika komissiyasining xulosasiga koʻra Vazirlar Mahkamasi qaror qiladi: 1. Oʻzbekiston Respublikasining “Davlat tili haqida”gi va “Geografik obyektlarning nomlari toʻgʻrisida”gi qonunlari talablari asosida davlat tili qoida va meʼyorlariga muvofiqlashtirilgan quyidagi 703 ta geografik obyekt nomi: Togʻ-kon sanoati va geologiya sohasidagi 464 ta noruda foydali qazilma koni nomi roʻyxati 1-ilovaga muvofiq; Togʻ-kon sanoati va geologiya sohasidagi 110 ta rudali foydali qazilma koni nomi roʻyxati 2-ilovaga muvofiq; Togʻ-kon sanoati va geologiya sohasidagi 129 ta uglevodorod koni nomi roʻyxati 3-ilovaga muvofiq tasdiqlansin. 2. Belgilab qoʻyilsinki, normativ-huquqiy hujjatlarda hamda ish hujjatlari va yozishmalarda mazkur tasdiqlangan nomlardan foydalaniladi. 3. Togʻ-kon sanoati va geologiya vazirligi uch oy muddatda: Togʻ-kon sanoati va geologiya sohasidagi geografik obyektlar nomlari davlat tili qoida va meʼyorlariga muvofiqlashtirilishi munosabati bilan tegishli hujjatlar hamda maʼlumotlar bazasiga oʻzgartirish kiritish boʻyicha zarur choralarni koʻrsin; Oʻzbekiston Milliy axborot agentligi, Oʻzbekiston Milliy teleradiokompaniyasi, Axborot va ommaviy kommunikatsiyalar agentligi bilan birgalikda ommaviy axborot vositalarida ushbu qarorning mazmun-mohiyati keng yoritilishini tashkil etsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov va Togʻ-kon sanoati va geologiya vaziri B.F. Islamov zimmasiga yuklansin.
Bir qarz oluvchi, oʻzaro aloqador qarz oluvchilar guruhi, shu jumladan bankka aloqador shaxslar uchun tavakkalchilikning eng koʻp miqdori toʻgʻrisidagi nizomga oʻzgartirishlar va qoʻshimcha kiritish haqida
(resolution, 2024-11-14)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va “Banklar va bank faoliyati toʻgʻrisida”gi qonunlariga muvofiq Oʻzbekiston Respublikasi Markaziy banki boshqaruvi qaror qiladi: 1. Oʻzbekiston Respublikasi Markaziy banki boshqaruvining 2020-yil 21-sentabrdagi 21/12-son qarori (roʻyxat raqami 3283, 2020-yil 29-oktabr) (Qonun hujjatlari maʼlumotlari milliy bazasi, 29.10.2020-y., 10/20/3283/1470-son) bilan tasdiqlangan Bir qarz oluvchi, oʻzaro aloqador qarz oluvchilar guruhi, shu jumladan bankka aloqador shaxslar uchun tavakkalchilikning eng koʻp miqdori toʻgʻrisidagi nizomga ilovaga muvofiq oʻzgartirishlar va qoʻshimcha kiritilsin. 2. Mazkur qaror rasmiy eʼlon qilingan kundan eʼtiboran bir oydan keyin kuchga kiradi. 1. Muqaddima quyidagi tahrirda bayon etilsin: “Mazkur Nizom bir qarz oluvchi, oʻzaro aloqador qarz oluvchilar guruhi, shu jumladan bankka aloqador shaxslar uchun tavakkalchilikka qoʻyilgan talablarni, shuningdek bankka aloqador boʻlgan shaxslar bilan bitimlar tuzish va bitimlar hisobini yuritish tartibini belgilaydi.”. 2. Quyidagi mazmundagi 21-band bilan toʻldirilsin: “21. Faktoring xizmati boʻyicha bankning bir qarz oluvchi yoki oʻzaro aloqador qarz oluvchilar guruhi hamda bankka aloqador shaxslarga doir kredit tavakkalchiligi: bank tomonidan mijozga nisbatan regress talabini qoʻyish huquqi mavjud boʻlmasa yoki mavjud boʻlib, ushbu huquqdan foydalanish zarurati yuzaga kelmagan boʻlsa, qarzdorga; mazkur regress talabini qoʻyish huquqi mavjud boʻlsa va ushbu huquqdan foydalanish zarurati vujudga kelgan boʻlsa, mijozga nisbatan hisoblanadi.”. 3. 4-banddan “, shuningdek faktoring xizmatlari” degan soʻzlar chiqarib tashlansin. 4. 16-band quyidagi tahrirda bayon etilsin: “16. Banklar qarzdorlarni nazorat asosida va (yoki) iqtisodiy asosda aloqadorligini aniqlashda moliyaviy hisobotning xalqaro standartlari mezonlaridan foydalanishga haqli. Bunda, mazkur mezonlar qonunchilik hujjatlariga zid boʻlmasligi yoki ulardagi talablardan yengilroq talablar nazarda tutilmasligi lozim.”. 5. 23-band quyidagi tahrirda bayon etilsin: “23. Qarz oluvchi bitim tuzilgan davrda bankka aloqador hisoblanmasdan, keyinchalik bankka aloqador shaxsga aylansa, tavakkalchilik miqdorining mazkur Nizomning 20 va 21-bandlarida belgilangan talablardan oshishi prudensial normativga nomuvofiq deb tan olinmaydi, basharti bank bu haqda Markaziy bankka 10 kun ichida maʼlumot bergan holda Markaziy bank bilan kelishilgan muddatlarda prudensial normativga muvofiqlashtirish yuzasidan majburiyatni olgan boʻlsa.”.
Isteʼmolchilarning huquqlarini himoya qilish va reklama toʻgʻrisidagi qonunchilik hujjatlari talablariga rioya etilishi yuzasidan tahlil (oʻrganish, koʻrik) oʻtkazish tartibi toʻgʻrisidagi yoʻriqnomaga oʻzgartirishlar kiritish haqida
(law, 2024-11-14)

Oʻzbekiston Respublikasining 2024-yil 5-sentabrdagi OʻRQ-955-son “Nogironligi boʻlgan shaxslarning huquqlari toʻgʻrisida”gi Oʻzbekiston Respublikasi Qonuniga qoʻshimcha va oʻzgartirishlar kiritish haqida”gi Qonuniga muvofiq Oʻzbekiston Respublikasi Raqobatni rivojlantirish va isteʼmolchilar huquqlarini himoya qilish qoʻmitasi qaror qiladi: 1. Oʻzbekiston Respublikasi Monopoliyadan chiqarish va raqobatni rivojlantirish davlat qoʻmitasining 2011-yil 10-fevraldagi 1-son qarori (roʻyxat raqami 2196, 2011-yil 18-fevral) (Oʻzbekiston Respublikasi qonun hujjatlari toʻplami, 2011-y., 7-8-son, 73-modda) bilan tasdiqlangan Isteʼmolchilarning huquqlarini himoya qilish va reklama toʻgʻrisidagi qonunchilik hujjatlari talablariga rioya etilishi yuzasidan tahlil (oʻrganish, koʻrik) oʻtkazish tartibi toʻgʻrisidagi yoʻriqnomaga ilovaga muvofiq oʻzgartirishlar kiritilsin. 2. Mazkur qaror Oʻzbekiston Respublikasi Savdo-sanoat palatasi bilan kelishilgan. 3. Ushbu qaror rasmiy eʼlon qilingan kundan eʼtiboran kuchga kiradi. 1. 1-bandning uchinchi va beshinchi xatboshilaridagi, 4-bandning ikkinchi va uchinchi xatboshilaridagi “davlat boshqaruvi organlari” degan soʻzlar “respublika ijro etuvchi hokimiyat organlari” degan soʻzlar bilan almashtirilsin. 2. 6-bandning ikkinchi xatboshisidagi “davlat boshqaruvi organi” degan soʻzlar “respublika ijro etuvchi hokimiyat organi” degan soʻzlar bilan almashtirilsin.
“UZ” domenidagi domen nomlarini roʻyxatdan oʻtkazish va ulardan foydalanish tartibi toʻgʻrisidagi nizomga oʻzgartirish kiritish haqida
(order, 2024-11-14)

Oʻzbekiston Respublikasining 2024-yil 7-sentabrdagi OʻRQ-957-son “Maʼmuriy islohotlar doirasida taʼlim sohasida davlat boshqaruvi takomillashtirilishi munosabati bilan Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish toʻgʻrisida”gi Qonuniga muvofiq buyuraman: 1. Oʻzbekiston aloqa va axborotlashtirish agentligi bosh direktorining 2008-yil 26-maydagi 155-son buyrugʻi (roʻyxat raqami 1830, 2008-yil 23-iyun) (Oʻzbekiston Respublikasi qonun hujjatlari toʻplami, 2008-y., 26-27-son, 255-modda) bilan tasdiqlangan “UZ” domenidagi domen nomlarini roʻyxatdan oʻtkazish va ulardan foydalanish tartibi toʻgʻrisidagi nizomning 3-ilovasi 1.2-bandi ikkinchi xatboshisidagi “oliy oʻquv yurtlari” degan soʻzlar “oliy taʼlim tashkilotlari” degan soʻzlar bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Xalqaro shartnomani tasdiqlash toʻgʻrisida
(resolution, 2024-11-08)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2024-yil 27-may kuni Toshkent shahrida imzolangan Oʻzbekiston Respublikasi Hukumati bilan Rossiya Federatsiyasi Hukumati oʻrtasida aholining sanitariya-epidemiologik osoyishtaligini taʼminlash sohasidagi hamkorlik toʻgʻrisidagi bitim tasdiqlansin. 2. Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida Rossiya tomoniga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin belgilangan tartibda uning qoidalari bajarilishi ustidan nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Xalqaro mehnat tashkilotining haq toʻlanadigan taʼtillar toʻgʻrisidagi 132-sonli Konvensiyasini (1970-yilda qayta koʻrib chiqilgan) (Jeneva, 1970-yil 24-iyun) ratifikatsiya qilish haqida
(law, 2024-11-07)

Xalqaro mehnat tashkilotining haq toʻlanadigan taʼtillar toʻgʻrisidagi 132-sonli Konvensiyasi (1970-yilda qayta koʻrib chiqilgan) (Jeneva, 1970-yil 24-iyun) kuyidagi bayonotlar bilan ratifikatsiya qilinsin: “Oʻzbekiston Respublikasi Konvensiya 3-moddasining 2-bandiga muvofiq Oʻzbekiston Respublikasida haq toʻlanadigan xar yilgi asosiy eng kam mehnat taʼtilining davomiyligi yigirma bir kalendar kundan iborat ekanligini maʼlum qiladi. Oʻzbekiston Respublikasi Konvensiya 15-moddasining 2-bandiga muvofiq Konvensiya 15-moddasi 1-bandining “a” va “b” kichik bandlarida koʻrsatilgan xodimlarga nisbatan ushbu Konvensiya boʻyicha majburiyatlarni oʻz zimmasiga oladi”.
Vazirlar Mahkamasining “Oʻzbekiston Respublikasi fuqarolariga biometrik pasportlar, Oʻzbekiston Respublikasi fuqarolariga xorijga chiqish biometrik pasportlari va fuqaroligi boʻlmagan shaxslarga biometrik harakatlanish hujjatlari berganlik uchun tushayotgan mablagʻlardan foydalanish mexanizmini takomillashtirish chora-tadbirlari toʻgʻrisida” 2011-yil 6-apreldagi 104-son qaroriga oʻzgartirishlar kiritish toʻgʻrisida
(resolution, 2024-11-07)

Oʻzbekiston Respublikasi fuqarolariga xorijga chiqish biometrik pasportlarini oʻz vaqtida va uzluksiz rasmiylashtirib berilishini taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Oʻzbekiston Respublikasi fuqarolariga biometrik pasportlar, Oʻzbekiston Respublikasi fuqarolariga xorijga chiqish biometrik pasportlari va fuqaroligi boʻlmagan shaxslarga biometrik harakatlanish hujjatlari berganlik uchun tushayotgan mablagʻlardan foydalanish mexanizmini takomillashtirish chora-tadbirlari toʻgʻrisida” 2011-yil 6-apreldagi 104-son qarorining 1-bandida: “a” kichik banddagi “40” raqami “45” raqami bilan hamda “Davlat personallashtirish markazining” soʻzlari “Adliya vazirligi huzuridagi Personallashtirish agentligining” soʻzlari bilan almashtirilsin; “b” kichik bandning birinchi xatboshisi va “v” kichik banddagi “Davlat personallashtirish markazining” soʻzlari “Adliya vazirligi huzuridagi Personallashtirish agentligining” soʻzlari bilan almashtirilsin. 2. Mazkur qarorning bajarilishini nazorat qilish Oʻzbekiston Respublikasi adliya vaziri A.D. Tashkulov zimmasiga yuklansin.
Mavjud manfaatlar toʻqnashuvi toʻgʻrisidagi xabarnoma, ehtimoliy manfaatlar toʻqnashuvi toʻgʻrisidagi deklaratsiyalar va manfaatlar toʻqnashuvini hisobga olish reyestrining namunaviy shakllarini tasdiqlash haqida
(order, 2025-05-08)

Oʻzbekiston Respublikasining “Manfaatlar toʻqnashuvi toʻgʻrisida”gi Qonunining 9-moddasiga muvofiq buyuraman: 1. Mavjud manfaatlar toʻqnashuvi toʻgʻrisidagi xabarnoma, ehtimoliy manfaatlar toʻqnashuvi toʻgʻrisidagi deklaratsiyalar va manfaatlar toʻqnashuvini hisobga olish reyestrining namunaviy shakllari ilovaga muvofiq tasdiqlansin. 2. Mazkur buyruq Oʻzbekiston Respublikasi Prezidenti huzuridagi Davlat xizmatini rivojlantirish agentligi, Oʻzbekiston Respublikasi Kambagʻallikni qisqartirish va bandlik vazirligi hamda Oʻzbekiston Kasaba uyushmalari Federatsiyasi Kengashi bilan kelishilgan. 3. Ushbu buyruq 2024-yil 6-dekabrdan eʼtiboran kuchga kiradi. Ushbu namunaviy shakllarda quyidagi asosiy tushunchalardan foydalaniladi: davlat organining yoki boshqa tashkilotning xodimi (bundan buyon matnda xodim deb yuritiladi) — davlat organlarida va mahalliy davlat hokimiyati organlarida, davlat muassasalarida, davlat maqsadli jamgʻarmalarida, shuningdek ustav fondida (ustav kapitalida) davlat ulushi 50 foiz miqdorda va undan ortiq boʻlgan aksiyadorlik jamiyatlarida mehnat shartnomasi (kontrakt) asosida yoxud saylab qoʻyiladigan yoki tayinlanadigan lavozimlarda mehnat (xizmat) faoliyatini amalga oshirayotgan boshqaruv xodimi; xodimga aloqador shaxslar (bundan buyon matnda aloqador shaxslar deb yuritiladi) — xodimning yaqin qarindoshlari hamda xodim va (yoki) uning yaqin qarindoshlari qaysi yuridik shaxsning ustav fondi (ustav kapitali) aksiyalariga yoki ulushlariga egalik qilsa yoxud unda boshqaruv organining rahbari yoki aʼzosi boʻlsa, oʻsha yuridik shaxs; manfaatlar toʻqnashuvi — shaxsning shaxsiy (bevosita yoki bilvosita) manfaatdorligi uning oʻz lavozim yoki xizmat majburiyatlarini lozim darajada bajarishiga taʼsir koʻrsatayotgan yoxud taʼsir koʻrsatishi mumkin boʻlgan hamda shaxsiy manfaatdorlik bilan fuqarolarning, tashkilotlarning, jamiyatning yoki davlatning huquqlari, qonuniy manfaatlari oʻrtasida qarama-qarshilik yuzaga kelayotgan (mavjud manfaatlar toʻqnashuvi) yoki yuzaga kelishi mumkin boʻlgan (ehtimoliy manfaatlar toʻqnashuvi) vaziyat; yaqin qarindoshlar — ota-onalar, aka-ukalar, opa-singillar, oʻgʻillar, qizlar, er-xotinlar, shuningdek er-xotinlarning ota-onalari, aka-ukalari, opa-singillari va farzandlari.
Navoiy viloyatida mikro va kichik gidroelektr stansiyalarini qurishga oid qoʻshimcha chora-tadbirlar toʻgʻrisida
(resolution, 2025-04-03)

Navoiy viloyatida qayta tiklanuvchi energiya manbalarini ishlab chiqarish imkoniyatlaridan keng foydalanish, hududda mikro va kichik gidroelektr stansiyalari qurilishiga xususiy sektorni jalb qilish orqali “yashil” energiya ishlab chiqarish quvvatlarini oshirish maqsadida: 1. Navoiy viloyati hududidan oqib oʻtuvchi Zarafshon va Oqdaryo daryolari, soylar hamda kanallar atrofida mikro va kichik gidroelektr stansiyalarini qurish boʻyicha investitsiya loyihalarini (keyingi oʻrinda — investitsiya loyihalari) moliyalashtirish uchun: Tiklanish va taraqqiyot jamgʻarmasi “Turonbank” ATBga 3 yillik imtiyozli davr bilan 7 yil muddatga yillik 8 foiz stavkada 10 million AQSH dollari ekvivalentidagi kredit liniyasini ajratsin va ushbu mablagʻlar bankning subordinar qarzi sifatida rasmiylashtirilsin; “Turonbank” ATB ushbu kredit liniyasi hisobidan tadbirkorlik subyektlariga investitsiya loyihalari doirasida mahalliy ishlab chiqaruvchilardan texnologik uskunalarni sotib olish uchun milliy valyutada 3 yilgacha imtiyozli davr bilan 7 yil muddatgacha yillik 12 foiz stavkada kreditlar ajratilishini taʼminlasin. 2. Energetika vazirligi Suv xoʻjaligi vazirligi, “Oʻzbekgidroenergo” AJ, Navoiy viloyati hokimligi bilan birgalikda bir oy muddatda viloyat hududidan oqib oʻtuvchi daryo, soy va kanallar koʻrsatkichlari asosida mikro va kichik gidroelektr stansiyalari qurish mumkin boʻlgan maydonlarni oʻrganib chiqib, tadbirkorlar uchun manzilli loyiha takliflarini ishlab chiqsin hamda eʼlon qilsin. “Oʻzbekgidroenergo” AJ tadbirkorlik subyektlariga mikro va kichik gidroelektr stansiyalarini qurish boʻyicha loyiha hujjatlarini ishlab chiqishda koʻmaklashsin hamda tanlangan texnik va texnologik yechimlar tegishli tarmoqning ilmiy-texnik kengashi tomonidan koʻrib chiqilishini taʼminlasin. 3. “Hududiy elektr tarmoqlari” AJning Energosavdo filiali, Energetika bozorini rivojlantirish va tartibga solish agentligi tadbirkorlik subyektlari tomonidan mikro va kichik gidroelektr stansiyalarida ishlab chiqarilgan elektr energiyasining davlat tomonidan xarid qilinishini taʼminlasin. 4. Mazkur qaror ijrosini samarali tashkil qilishga masʼul va shaxsiy javobgar etib energetika vaziri J.T. Mirzamahmudov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Bosh vazir oʻrinbosari J.A. Qoʻchqorov zimmasiga yuklansin.
Oʻzbekiston Respublikasining ayrim qonun hujjatlariga qoʻshimcha va oʻzgartirishlar kiritish toʻgʻrisida
(law, 2024-11-05)

“595-modda. Xalq tabobati toʻgʻrisidagi qonunchilikni buzish
Xalq tabobati sohasida faoliyat olib borish uchun tegishli huquqqa ega boʻlmagan shaxs tomonidan fuqarolarga tibbiy tashxis qoʻyish va ularni davolash xizmatlarini koʻrsatish hamda mazkur xizmatlarni omma oldida targʻib qilish, basharti jinoyat alomatlari mavjud boʻlmasa, — fuqarolarga bazaviy hisoblash miqdorining oʻn besh baravaridan yigirma baravarigacha, mansabdor shaxslarga esa — yigirma baravaridan yigirma besh baravarigacha miqdorda jarima solishga sabab boʻladi. Xalq tabobati yoʻnalishida ruxsat etilmagan usullarni qoʻllagan holda fuqarolarga tibbiy tashxis qoʻyish va ularni davolash xizmatlarini moddiy qimmatliklar olish yoki mulkiy manfaatdor boʻlish evaziga koʻrsatish, shuningdek mazkur xizmatlarni omma oldida targʻib qilish, basharti jinoyat alomatlari mavjud boʻlmasa, — bazaviy hisoblash miqdorining oʻn besh baravaridan yigirma baravarigacha miqdorda jarima solishga sabab boʻladi. Ushbu moddaning birinchi yoki ikkinchi qismlarida nazarda tutilgan huquqbuzarliklar maʼmuriy jazo chorasi qoʻllanilganidan keyin bir yil davomida takroran sodir etilgan boʻlsa, — bazaviy hisoblash miqdorining yigirma baravaridan oʻttiz baravarigacha miqdorda jarima solishga yoki oʻn besh sutkagacha muddatga maʼmuriy qamoqqa olishga sabab boʻladi”; 2) 245-moddaning birinchi qismidagi “594” raqami “594, 595” raqamlari bilan almashtirilsin. 2-modda. Oʻzbekiston Respublikasining 2022-yil 7-iyunda qabul qilingan “Reklama toʻgʻrisida”gi OʻRQ-776-sonli Qonunining (Oʻzbekiston Respublikasi Oliy Majlisi palatalarining Axborotnomasi, 2022-yil, № 6, 571-modda; 2024-yil, № 2, 108-modda) 45-moddasiga quyidagi qoʻshimcha va oʻzgartirish kiritilsin: quyidagi mazmundagi uchinchi qism bilan toʻldirilsin: “Xalq tabobati yoʻnalishida ruxsat etilmagan usullarni qoʻllagan holda fuqarolarga tibbiy tashxis qoʻyish va ularni davolash xizmatlarini reklama qilish taqiqlanadi”; uchinchi qism toʻrtinchi qism deb hisoblansin. 3-modda. Oʻzbekiston Respublikasi Sogʻliqni saqlash vazirligi hamda Adliya vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin. 4-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 5-modda. Ushbu Qonun rasmiy eʼlon qilingan kundan eʼtiboran kuchga kiradi.
Xalqaro shartnomani tasdiqlash toʻgʻrisida
(resolution, 2024-11-04)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2021-yil 18-noyabrda Moskva shahrida imzolangan Oʻzbekiston Respublikasi Hukumati bilan Rossiya Federatsiyasi Hukumati oʻrtasida xalqaro axborot xavfsizligini taʼminlash sohasida hamkorlik toʻgʻrisidagi bitim tasdiqlansin. 2. Raqamli texnologiyalar vazirligi, Davlat xavfsizlik xizmati, Ichki ishlar vazirligi hamda Axborot va ommaviy kommunikatsiyalar agentligi oʻz vakolatlari doirasida ushbu xalqaro shartnomani amalga oshirish uchun masʼul boʻlgan vakolatli organlar etib belgilansin. 3. Oʻzbekiston Respublikasi Prezidenti huzuridagi Xavfsizlik kengashi kotibiyati ushbu xalqaro shartnoma boʻyicha ishlarni muvofiqlashtirsin. 4. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organlar toʻgʻrisida Rossiya tomoniga tegishli bildirishnoma yuborsin. 5. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin uning qoidalari bajarilishi ustidan belgilangan tartibda nazoratni taʼminlasin. 6. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
Oʻzbekiston Respublikasi Oliy Majlisi Senati aʼzolari sayloviga doir ayrim hujjatlarni tasdiqlash toʻgʻrisida
(resolution, 2024-11-02)

Oʻzbekiston Respublikasi Saylov kodeksining 14, 16, 79 — 84-moddalariga muvofiq Oʻzbekiston Respublikasi Markaziy saylov komissiyasi qaror qiladi: 1. Qoraqalpogʻiston Respublikasi Joʻqorgʻi Kengesi, xalq deputatlari viloyat, tuman va shahar Kengashlari qoʻshma majlisi Maslahat kengashi yigʻilishi bayonnomasining namunasi 1-ilovaga muvofiq; Oʻzbekiston Respublikasi Oliy Majlisining Senati aʼzolari sayloviga doir saylov byulletenining namunasi 2-ilovaga muvofiq; Qoraqalpogʻiston Respublikasi Joʻqorgʻi Kengesi, xalq deputatlari viloyat, tuman va shahar Kengashlari qoʻshma majlisi sanoq komissiyasi bayonnomasining namunasi 3-ilovaga muvofiq; Qoraqalpogʻiston Respublikasi Joʻqorgʻi Kengesi, xalq deputatlari viloyat, tuman va shahar Kengashlari qoʻshma majlisi bayonnomasining namunasi 4-ilovaga muvofiq tasdiqlansin. 2. Oʻzbekiston Respublikasi Markaziy saylov komissiyasining “Oʻzbekiston Respublikasi Oliy Majlisi Senati aʼzolari sayloviga doir ayrim hujjatlarni tasdiqlash toʻgʻrisida” 2020-yil 8-yanvardagi 1021-son qarori oʻz kuchini yoʻqotgan deb hisoblansin. 3. Mazkur qaror Oʻzbekiston Respublikasi Markaziy saylov komissiyasining rasmiy veb-saytida eʼlon qilinsin. 4. Ushbu qaror nusxasi Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlariga yuborilsin. 5. Mazkur qaror ijrosini nazorat qilish Oʻzbekiston Respublikasi Markaziy saylov komissiyasi Raisining oʻrinbosari B. Kuchkarov zimmasiga yuklansin.
Paxta tozalash ishlab chiqarishi xodimlari uchun mehnatni muhofaza qilish qoidalarining 49-bandiga oʻzgartirish kiritish toʻgʻrisida
(order, 2024-10-31)

Oʻzbekiston Respublikasining 2024-yil 5-sentabrdagi OʻRQ-955-son “Nogironligi boʻlgan shaxslarning huquqlari toʻgʻrisida”gi Oʻzbekiston Respublikasi Qonuniga qoʻshimcha va oʻzgartirishlar kiritish haqida”gi Qonuniga muvofiq buyuraman: 1. Oʻzbekiston Respublikasi mehnat va aholini ijtimoiy muhofaza qilish vazirining 2009-yil 10-iyundagi 29/B-son buyrugʻi (roʻyxat raqami 1983, 2009-yil 16-iyul) (Oʻzbekiston Respublikasi qonun hujjatlari toʻplami, 2009-y., 29-son, 341-modda) bilan tasdiqlangan Paxta tozalash ishlab chiqarishi xodimlari uchun mehnatni muhofaza qilish qoidalarining 49-bandidagi “davlat boshqaruvi organlari” degan soʻzlar “respublika ijro etuvchi hokimiyat organlari” degan soʻzlar bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Xalqaro shartnomani tasdiqlash toʻgʻrisida
(resolution, 2024-10-25)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2023-yil 14-sentabr kuni Dushanbe shahrida Markaziy Osiyo davlatlari rahbarlarining navbatdagi Maslahat uchrashuvida imzolangan Markaziy Osiyoda yer usti transporti oʻzaro bogʻliqligini mustahkamlash toʻgʻrisidagi Bitim tasdiqlansin. 2. Transport vazirligi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. Tashqi ishlar vazirligi mazkur xalqaro shartnomaning kuchga kirishi uchun Oʻzbekiston Respublikasi tomonidan zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida Tojikiston tomoniga tegishli bildirishnomani yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin belgilangan tartibda uning qoidalari amalga oshirilishi ustidan nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.